
Projektas 

LIETUVOS RESPUBLIKOS
NEKILNOJAMOJO TURTO MOKESČIO ĮSTATYMO NR. X-233 2, 6, 7, 11, 12 IR 14 STRAIPSNIŲ PAKEITIMO 
ĮSTATYMAS

2018 m.              d. Nr. 
Vilnius

1 straipsnis. 2 straipsnio pakeitimas
Pakeisti 2 straipsnio 1 dalį ir ją išdėstyti taip: 
„1. Apleistas ar neprižiūrimas nekilnojamasis turtas – nekilnojamasis turtas, kurio būklė kelia pavojų jame ar arti jo gyvenančių, dirbančių ar kitais tikslais būnančių žmonių sveikatai, gyvybei ar aplinkai ir kuris per viešojo administravimo subjekto, vykdančio statinių naudojimo priežiūrą, nustatytą terminą nebuvo suremontuotas, rekonstruotas ar nugriautas, taip pat kuris yra įtrauktas į apleisto ar neprižiūrimo nekilnojamojo turto sąrašą. Savivaldybėje esančio apleisto ar neprižiūrimo nekilnojamojo turto sąrašą sudaro ir tvirtina tos savivaldybės taryba. 

2 straipsnis. 6 straipsnio pakeitimas
Papildyti 6 straipsnį 6 dalimi: 
„6. Fiziniams asmenims nuosavybės teise priklausančių ar jų įsigyjamų gyvenamosios paskirties statinių (patalpų), kurių vertė neįskaitoma į šio įstatymo 7 straipsnio 1 dalies 6 arba 7 punkte nurodytą neapmokestinamąjį dydį, mokestinės vertės daliai: 
1) neviršijančiai 220 000 eurų, taikomas 0,3 procento mokesčio tarifas;
2) viršijančiai 220 000 eurų, tačiau neviršijančiai 300 000 eurų, taikomas 0,5 procento mokesčio tarifas;
3) viršijančiai 300 000 eurų, tačiau neviršijančiai 500 000 eurų, taikomas 1 procento mokesčio tarifas;
4) viršijančiai 500 000 eurų, taikomas 2 procentų mokesčio tarifas.“

3 straipsnis. 7 straipsnio pakeitimas 
1. Pakeisti 7 straipsnio 1 dalies 6 punktą ir jį išdėstyti taip:
„6) fiziniams asmenims nuosavybės teise priklausančių ar jų įsigyjamų gyvenamosios, sodų, garažų, fermų, šiltnamių, ūkio, pagalbinio ūkio, mokslo, religinės, poilsio paskirties statinių (patalpų), žuvininkystės statinių ir inžinerinių statinių bendra vertė, neviršijanti 220 000 eurų. Į šiame punkte nurodytą neapmokestinamąjį dydį įskaitoma tik vieno didžiausios mokestinės vertės fiziniam asmeniui priklausančio ar jo įsigyjamo gyvenamosios paskirties statinio (patalpos) vertė.“ 
2. Pakeisti 7 straipsnio 1 dalies 7 punktą ir jį išdėstyti taip:
„7) asmenims, auginantiems tris ir daugiau vaikų (įvaikių) iki 18 metų, ir asmenims, auginantiems neįgalų vaiką (įvaikį) iki 18 metų, taip pat vyresnį neįgalų vaiką (įvaikį), kuriam nustatytas specialusis nuolatinės slaugos poreikis, nuosavybės teise priklausančio ar jų įsigyjamo šios dalies 6 punkte nurodyto nekilnojamojo turto bendra vertė, neviršijanti 286 000 eurų. Į šiame punkte nurodytą neapmokestinamąjį dydį įskaitoma tik vieno didžiausios mokestinės vertės fiziniam asmeniui priklausančio ar jo įsigyjamo gyvenamosios paskirties statinio (patalpos) vertė.“ 

4 straipsnis. 11 straipsnio pakeitimas 
Pakeisti 11 straipsnio 1 dalį ir ją išdėstyti taip:
„1. Nekilnojamojo turto registro ir Nekilnojamojo turto kadastro duomenis, reikalingus mokesčiui apskaičiuoti, turto vertintojas pateikia vietos mokesčių administratoriui kiekvienais metais iki vasario 1 dienos ir iki rugpjūčio 1 dienos, o duomenis apie nekilnojamąjį turtą, apmokestinamą taikant šio įstatymo 6 straipsnio 4–6 dalyse nustatytus tarifus, ir iki gruodžio 15 dienos.“

5 straipsnis. 12 straipsnio pakeitimas 
Pakeisti 12 straipsnio 4 dalį ir ją išdėstyti taip:
„4. Mokesčio mokėtojai atitinkamo mokestinio laikotarpio mokesčio už nekilnojamąjį turtą, kuris apmokestinamas taikant šio įstatymo 6 straipsnio 4–6 dalyse nustatytus tarifus, deklaraciją vietos mokesčių administratoriui pateikia iki einamojo mokestinio laikotarpio gruodžio 15 dienos, o mokesčio už kitą nekilnojamąjį turtą – iki kitų kalendorinių metų vasario 15 dienos, joje deklaruodami ir einamojo mokestinio laikotarpio pirmų devynių mėnesių avansinį nekilnojamojo turto mokestį. Mokesčio deklaracijos formą, jos pildymo ir pateikimo tvarką nustato centrinis mokesčių administratorius.“

6 straipsnis. 14 straipsnio pakeitimas 
Pakeisti 14 straipsnio 3 dalį ir ją išdėstyti taip:
„3. Mokestis už nekilnojamąjį turtą, kuris apmokestinamas taikant šio įstatymo 6 straipsnio 4–6 dalyse nustatytus tarifus, įskaitomas į valstybės biudžetą.“

7 straipsnis. Įstatymo įsigaliojimas ir taikymas 
1. Šis įstatymas įsigalioja 2019 m. sausio 1 d.
2. Šio įstatymo nuostatos taikomos apskaičiuojant ir deklaruojant 2019 metų ir vėlesnių mokestinių laikotarpių nekilnojamojo turto mokestį.


Skelbiu šį Lietuvos Respublikos Seimo priimtą įstatymą.

